Okresná prokuratúra Trnava 
Vajanského 22, 918 67 Trnava 1

Sp. zn. : 4 Pv 567/13/2207	Trnava, 31.3.2015
EEČ : 2-21-60-2015

U Z N E S E N I E

Trestná vec:	obvinený XXXXX 
Prečin:	Šírenie poplašnej správy podľa § 361 odsek 1, odsek 2 Trestného zákona číslo 300/2005 Zbierky zákonov v znení zákona číslo 576/2009 Zbierky zákonov

Rozhodol: 	prokurátorka Okresnej prokuratúry Trnava
Podľa § 215 odsek 2 písmeno a Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
dňa 24. apríla 2011 o 21.53 hodine v Hlohovci z telefónneho čísla 0910 174948, oznámil na tiesňovú linku 112, že v Reedukačnom centre Hlohovec je bomba a požadoval 400 000,- €, ak majú chlapci zostať nažive, v dôsledku čoho bolo Reedukačné centrum Hlohovec evakuované, pričom vedel o tom, že v reedukačnom centre sa žiadna bomba nenachádza, čo bolo aj následne zistené pri prehliadke priestorov centra políciou,

trest, ku ktorému môže trestné stíhanie viesť, je celkom bez významu popri treste, ktorý bol obvinenému pre iný čin už právoplatne uložený

Odôvodnenie:
Uznesením vyšetrovateľa Okresného riaditeľstva PZ, odboru kriminálnej polície v Trnave sp. zn. ČVS: ORP-649/OVK-TT-2011  zo dňa 24.04.2012 bolo podľa  § 199 ods. 1 Trestného poriadku začaté trestné stíhanie a následne  dňa 09.08.2011 podľa § 206 ods. 1 Trestného poriadku vznesené obvinenie ml. XXXXX pre prečin šírenia poplašnej správy podľa § 361 ods. 2 Trestného zákona na tom skutkovom základe, ako je uvedené vo výrokovej časti  tohto uznesenia.

	Dňa 20.11.2012 uznesením prokurátorky Okresnej prokuratúry v Piešťanoch sp. zn. 1 Pv 352/11/2207 bolo podľa § 216 ods. 1 Trestného poriadku trestné stíhanie obvineného ml. XXXXX podmienečne zastavené a podľa § 216 ods. 2 Trestného poriadku bola mu určená skúšobná doba v trvaní 30 mesiacov, ktorá začala plynúť právoplatnosťou uznesenia o podmienečnom zastavení trestného  dňa 15.12.2012.

	V priebehu plynutia skúšobnej doby bol na ml. obvineného  XXXXX vyžiadaný odpis z registra trestov zo dňa 16.12.2014, z ktorého bolo zistené, že obvinený ml. XXXXX bol rozsudkom Okresného súdu XXXXX č. k. 3T/84/2014 zo dňa 21.10.2014 s právoplatnosťou 06.11.2014 odsúdený pre zločin lúpeže podľa § 188 ods. 1, ods. 2 písm. c) Trestného zákona a bol mu uložený nepodmienečný trest odňatia slobody v trvaní 7 rokov so zaradením do ústavu na výkon trestu s minimálnym stupňom stráženia.

	Podľa § 215 ods. 2 písm. a) Trestného poriadku prokurátor môže zastaviť trestné stíhanie ak je trest, ku ktorému môže trestné stíhanie viesť celkom bez významu popri treste, ktorý bol obvinenému pre iný čin už právoplatne uložený.
	Podľa § 361 ods. 2 Trestného zákona za prečin šírenia poplašnej správy, za ktorý je obvinený ml. XXXXX stíhaný, je možné uložiť trest odňatia slobody od 1 až na 5 rokov.
	Podľa § 117 ods. 1 Trestného zákona trestné sadzby odňatia slobody ustanovené v Trestnom zákone sa u mladistvých znižujú na polovicu, pričom horná hranica zníženej trestnej sadzby nesmie prevyšovať sedem rokov a dolná hranica zníženej trestnej sadzby dva roky.

	Obvinený XXXXX sa prečinu šírenia poplašnej správy podľa § 361 ods. 2 Trestného zákona dopustil ako mladistvý.

	S poukazom na vyššie uvedené skutočnosti, najmä vzhľadom na trest odňatia slobody uloženej rozsudkom  Okresného súdu XXXXX č. k. 3T/84/2014 zo dňa 21.10.2014 s právoplatnosťou 06.11.2014 vo výmere 7 rokov, ktorý obvinený XXXXX v súčasnosti vykonáva, je trest, ku ktorému môže trestné stíhanie pre prečin šírenia  poplašnej správy podľa § 361 ods. 2 Trestného zákona viesť celkom bez významu popri treste, ktorý mu bol právoplatne uložený.

	Z vyššie uvedených dôvodov som trestné stíhanie podľa § 215 ods. 2 písm. a) Trestného poriadku zastavila.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.V trestnom stíhaní sa pokračuje, ak obvinený vyhlási do troch dní od doručenia uznesenia, že na prejednaní veci trvá.

JUDr. Katarína Lachká
prokurátorka